**GHIDUL BENEFICIARULUI**

**PROGRAMULUI OPERAȚIONAL CAPACITATE ADMINISTRATIVĂ**

**SINTEZA MODIFICĂRILOR**

# Versiunea septembrie 2017

## Principale modificări operate față de versiunea Ghidului Beneficiarului POCA - august 2016 sunt:

1. Capitolul 1 – Cum demarăm un proiect?

* Subcapitolul 1.1 – s-a inserat la pagina 6 următorul text:

„În vederea asigurării schimbului electronic de date şi până la operaționalizarea, în totalitate, a sistemului informatic MySMIS2014, AM pune la dispoziţia beneficiarilor POCA, temporar, adresa de e-mail [documente@poca.ro](mailto:documente@poca.ro). Astfel, pentru a asigura autenticitatea și integritatea informației conținută în cadrul documentelor transmise de beneficiari, acestea trebuie semnate electronic de către reprezentantul legal, anterior transmiterii către autoritatea de management.”

2. Capitolul 2 - Cum realizăm managementul proiectului?

* Subcapitolul 2.5 - s-a inserat la pagina 14 următorul text:

„ATENŢIE: Nu uitaţi că beneficiarul are obligația publicării pe site-ul propriu a informațiilor referitoare la denumirea contractorilor implicați în implementarea prezentului contract de finanțare, la obiectul și la valorile respectivelor contracte de achiziție, numai în măsura respectării prevederilor art. 57 din Legea nr. 98/2016 privind achizițiile publice.”

3. Capitolul 4 – Cum raportăm progresul proiectului către autoritatea de management?

* Subcapitolul 4.1.3 - s-a introdus o notă de subsol, la pagina 31, pentru explicarea indicatorului 13 din tabel, cu următorul text:

„Pentru măsurarea indicatorului de program, care cuantifică *numărul de participanți certificați* în urma derulării activităților de instruire/formare, beneficiarii trebuie să țină cont de următoarele aspecte:

* participanții să fie supuși unui proces de evaluare/testare/examinare prin care să fie demonstrată dobândirea unor cunoștințe și abilități noi la finalizarea activității de formare/instruire, în conformitate cu metodologia organismului competent sau furnizorul de formare care organizează formarea/instruirea;
* procesul de evaluare a cunoștințelor dobândite în urma participării la formare/instruire (susținerea testelor finale) trebuie să se deruleze la finalul cursului sau în intervalul de până la 4 săptămâni după finalizarea activității de formare/instruire, fără a depăși, însă, această perioadă;
* în urma derulării procesului de evaluare, organismul competent sau furnizorul de formare care a organizat formarea/instruirea trebuie să emită diplome/certificate de participare/absolvire, potrivit rezultatelor obținute de fiecare participant.”

4. [Capitolul](#_Toc470782902) 6 – Cum putem modifica proiectul?

* Subcapitolul 6.3 – s-a completat la pagina 50, cu următorul text:

“În concluzie, subliniem importanţa justificării temeinice a modificărilor solicitate în cadrul notificărilor și a notelor explicative, precum și evaluarea riscului asupra activităţilor şi rezultatelor proiectului, în special în cazul solicitării de prelungire a duratei de implementare, cu respectarea duratei maxime din ghidul solicitantului, și fără ca întârzierile să fie din culpa exclusivă a beneficiarului și/sau partenerului.

Se va urmări cu atenție ca modificările solicitate să se încadreze în tipul *notificare/notă explicativă* corespunzător, asigurând inclusiv respectarea termenelor prevăzute în contract.

Modificările solicitate și aprobate de către AM POCA nu reprezintă o confirmare a eligibilității cheltuielilor. Orice modificare a contractului de finanțare nu exonerează Beneficiarul de răspunderea exclusivă în ceea ce privește respectarea, în cadrul tuturor activităților desfășurate, a condițiilor de legalitate, regularitate sau conformitate stabilite potrivit prevederilor legislației naționale și comunitare în vigoare.

ATENŢIE: În cazul în care o solicitare de modificare a contractului de finanțare prin notificare sau act adițional, având ca obiect actualizarea unor secțiuni din cererea de finanțare, este în curs de verificare sau pe circuitul de avizare, următoarea solicitare de modificare a acestor secțiuni va putea fi solicitată numai după aprobarea de către AM POCA a modificărilor anterioare.”

5. Capitolul 9 – Ce se întâmplă după finalizarea proiectului?

* s-a inserat la pagina 59 următorul text:

“ATENŢIE: În termen de 30 de zile de la finalizarea implementării Proiectului, Beneficiarul are obligația de a publica pe site-ul propriu rezultatele obținute prin Proiect și de a informa AM POCA cu privire la publicarea acestora, furnizând în acest sens un link către site.”

6. A fost înlocuită Anexa 6 – „Centralizator recapitulație stat de plată / onorarii”.